धीरेंद्र शास्त्री बोले- सिंदूर नहीं तो समझो प्लॉट खाली; तंगहाल पाकिस्तान झंडे पर 40 करोड़ खर्च करेगा
Dainik Bhaskar Morning News and Latest Headlines; Here are today's top stories for you On Dainik Bhaskar. दिल्ली में यमुना का पानी घटा, बारिश का यलो अलर्ट: अगले 24 घंटे 20 राज्यों में भारी बारिश, पंजाब में युवक नदी में डूबा - हेटस्पीच केस में आजम खान को 2 साल की सजा: CM योगी के खिलाफ लोकसभा चुनाव में की थी टिप्पणी
नमस्कार, 
कल की बड़ी खबर राहुल गांधी की रही, वे मानहानि केस में राहत के लिए सुप्रीम कोर्ट पहुंचे हैं। उधर, पड़ोसी देश पाकिस्तान ने साउथ एशिया का सबसे ऊंचा झंडा फहराने का ऐलान किया है। हम इस झंडे की ऊंचाई भी बताएंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. मोदी सरनेम केस में SC पहुंचे राहुल; गुजरात हाईकोर्ट ने 7 दिन पहले अर्जी खारिज की थी
राहुल गांधी ने मोदी सरनेम केस में गुजरात हाईकोर्ट के फैसले को सुप्रीम कोर्ट में चुनौती दी है। 23 मार्च को सूरत की सेशन कोर्ट ने राहुल को 2 साल की सजा सुनाई थी। इसके खिलाफ राहुल गुजरात हाईकोर्ट गए थे। लेकिन हाईकोर्ट ने दोष सिद्धि पर रोक लगाने से इनकार कर दिया था।
ये खबर अहम क्यों है: सूरत कोर्ट से सजा मिलने के अगले दिन ही राहुल की सांसदी चली गई थी। अगर ये सजा बरकरार रहती है तो वे 8 साल तक चुनाव नहीं लड़ पाएंगे। ऐसे में कांग्रेस चाहती है कि 2024 के लोकसभा चुनाव से पहले उनकी सजा खत्म हो जाए।
पूरी खबर यहां पढ़ें...
2. धीरेंद्र शास्त्री बोले- मांग में सिंदूर और गले में मंगलसूत्र न हो, तो समझिए प्लॉट खाली है
बागेश्वर वाले बाबा पंडित धीरेंद्र शास्त्री ने कहा कि जिस स्त्री की शादी हो गई है। उसकी दो पहचान होती है। पहला- मांग का सिंदूर, दूसरा-गले का मंगलसूत्र। जिस स्त्री की मांग में सिंदूर और गले में मंगलसूत्र न हो, तो समझिए प्लॉट खाली है। जिसकी मांग में सिंदूर और गले में मंगलसूत्र है, तो हम लोग दूर से देखकर समझ जाते हैं कि रजिस्ट्री हो गई है।
ये खबर अहम क्यों है: धीरेंद्र शास्त्री के फेसबुक पर 50 लाख, यूट्यूब पर 50 लाख 84 हजार और ट्विटर पर 1 लाख 63 हजार फॉलोअर्स हैं। ग्रेटर नोएडा में जिस कथा के दौरान उन्होंने ये बयान दिया, उसमें 5 लाख लोग पहुंचे थे। इससे पहले वे देश को हिंदू राष्ट्र बनाने की भी बात कह चुके हैं।
पूरी खबर यहां पढ़ें...
3. दिल्ली में यमुना का पानी घटा, आज हल्की से मध्यम बारिश का अलर्ट; PM ने LG से बात की
दिल्ली में यमुना का वाटर लेवल कम हो रहा है। शनिवार रात 10 बजे यमुना का जलस्तर घटकर 206.87 मीटर पर आ गया। इसके और कम होने की उम्मीद है। राजधानी में आज हल्की से मध्यम बारिश हो सकती है। पुरानी दिल्ली, कश्मीरी गेट और यमुना बाजार समेत दिल्ली के 30 इलाके बाढ़ 206.87 मीटरसे प्रभावित हैं। PM मोदी ने विदेश दौरे से लौटते ही LG से बाढ़ राहत कार्यों को लेकर फोन पर बात की।
ये खबर अहम क्यों है: राजधानी के बाढ़ प्रभावित इलाकों से 25 हजार से ज्यादा लोगों को रेस्क्यू किया गया है। करीब 22 हजार लोग टेंट और शेल्टर होम में रह रहे हैं। NDRF की 16 टीमें तैनात हैं। राजधानी से सटे नोएडा के सेक्टर-135 से 700 लोगों को रेस्क्यू किया गया है।
पूरी खबर यहां पढ़ें...
4. साउथ अफ्रीका के एक्सपर्ट का दावा- चीतों की मौत की वजह उन्हें पहनाए गए रेडियो कॉलर
MP के कूनो नेशनल पार्क में एक हफ्ते में दो चीतों की मौत की वजह उनके गले में पहनाए गए रेडियो कॉलर से हुआ इन्फेक्शन है। ये दावा अफ्रीका के चीता एक्सपर्ट विंसेंट वान डेर मेरवे ने किया है। मेरवे ने कहा कि कॉलर से गर्दन के आसपास नमी बनी रही और बैक्टीरिया पैदा हुए। इसके बाद ब्लड इन्फेक्शन से चीतों की मौत हो गई।
ये खबर अहम क्यों है: मेरवे दक्षिण अफ्रीका से भारत में चीतों को लाने वाले ग्रुप में शामिल थे। उन्होंने जिस ब्लड इन्फेक्शन की बात की है, उसे सेप्टीसीमिया नाम से जाना जाता है। इससे खून में जहर बनने लगता है। कूनो में साउथ अफ्रीका से 12 और नामीबिया से 8 चीते लाए गए थे। नामीबिया से लाई गई चीता ज्वाला ने 4 शावक जन्में थे, जिनमें 3 की मौत हो चुकी है। अब सिर्फ 16 चीते बचे हैं।
पूरी खबर यहां पढ़ें...
5. UAE के राष्ट्रपति ने मोदी को फ्रेंडशिप बैंड बांधा; दोनों देश अब रुपए और दिरहम में व्यापार करेंगे 
संयुक्त अरब अमीरात (UAE) के दौरे पर पहुंचे PM मोदी को राष्ट्रपति मोहम्मद बिन जायद अल नाहयान ने फ्रेंडशिप बैंड बांधा। दोनों देशों के बीच द्विपक्षीय बैठक हुई। भारत और UAE के बीच डॉलर की बजाय रुपए और दिरहम में व्यापार करने पर सहमति बनी। बुर्ज खलीफा पर तिरंगे और PM मोदी की तस्वीर के साथ उनके लिए वेलकम मैसेज लिखा गया।
ये खबर अहम क्यों है: PM बनने के बाद मोदी का ये 5वां UAE दौरा है। 2019 में PM मोदी को UAE ने अपने सर्वोच्च सम्मान 'ऑर्डर ऑफ जायद' से सम्मानित किया था। रूस, सऊदी अरब और इराक के बाद UAE भारत का चौथा सबसे बड़ा तेल सप्लायर है। पाकिस्तान से अच्छे संबंध होने के बावजूद UAE कश्मीर को लेकर भारत के खिलाफ कोई भी बयान देने से बचता है।
पूरी खबर यहां पढ़ें...
6. RPSC भर्ती के लिए कांग्रेस नेता ने 7.5 लाख लिए; डील करने वाले 3 दलाल भी गिरफ्तार
राजस्थान पब्लिक सर्विस कमीशन (RPSC) की भर्ती परीक्षा में नौकरी दिलाने के नाम पर घूस लेने वाले कांग्रेस नेता को एंटी करप्शन ब्यूरो (ACB) ने गिरफ्तार कर लिया। जयपुर ACB ने पूर्व राज्य मंत्री गोपाल केसावत सहित चार दलालों को साढ़े 18.5 लाख की रिश्वत लेते गिरफ्तार किया। 7.5 लाख रुपए केसावत ने लिए थे। RPSC में EO (एग्जीक्यूटिव ऑफिसर) की भर्ती के नाम पर 25 लाख में डील हुई थी।
ये खबर अहम क्यों है: RPSC में करप्शन और पेपर लीक के मामले पर हजारों आंदोलन हो चुके हैं। दिसंबर 2022 में सीनियर टीचर भर्ती में पेपर लीक हुआ था, जिसमें RPSC मेंबर अरेस्ट हुआ था। CM अशोक गहलोत ने बीते दिनों ऐलान किया था कि पेपर लीक रोकने के लिए विधानसभा में नया बिल लाया जाएगा। एंटी चीटिंग बिल में संशोधन करके उम्रकैद का प्रावधान किया जाएगा।
पूरी खबर यहां पढ़ें...
7. तंगहाल पाकिस्तान झंडे पर 40 करोड़ रुपए खर्च करेगा; इसकी ऊंचाई 500 फीट होगी
आर्थिक तंगी से जूझ रहे पाकिस्तान में 76वें स्वतंत्रता दिवस यानी 14 अगस्त पर 500 फीट ऊंचा झंडा फहराया जाएगा। यहां के पंजाब प्रांत में फहराए जाने वाले झंडे की लागत करीब 40 करोड़ पाकिस्तानी रुपए है। पंजाब को विदेशी कर्ज चुकाने के लिए 2 हजार करोड़ रुपए की जरूरत है। कुछ दिन पहले ही IMF ने पाकिस्तान को 3 अरब डॉलर कर्ज देने के फैसले को मंजूरी दी है।
ये खबर अहम क्यों है: दरअसल, 2017 में भारत ने अटारी-वाघा बॉर्डर पर साउथ एशिया का सबसे ऊंचा (360 फीट) झंडा फहराया था, जिसकी लागत 3.5 करोड़ थी। कुछ महीने बाद पाकिस्तान ने अटारी-वाघा बॉर्डर पर 400 फीट ऊंचा झंडा फहरा दिया। इसके बाद भारत ने इसी साल बॉर्डर के पास जॉइंट चेक पोस्ट पर पाकिस्तानी झंडे से ऊंचा तिरंगा फहराने के लिए 418 फीट का टावर इंस्टॉल किया है।
पूरी खबर यहां पढ़ें...
कुछ अहम खबरें हेडलाइन में…
अब खबर हटके...
बीमार तेंदुए को बाइक पर बांधकर वन विभाग पहुंचा किसान; वन विभाग ने अस्पताल पहुंचाया
कर्नाटक के हासन जिले में एक किसान ने बीमार तेंदुए की जान बचाई। किसान ने तेंदुए को जाल में लपेटकर अपनी बाइक में बांधा और उसे वन विभाग के दफ्तर ले गया। जिसके बाद वन विभाग ने तेंदुए को पशु अस्पताल में भर्ती कराया।
डॉक्टर्स का कहना है कि उसकी हालत स्थिर है। वन विभाग के अधिकारियों ने कहा कि किसान तेंदुए की जान बचाने के लिए उसे बाइक के पीछे बांधकर ले गया था। उसका इरादा उसे नुकसान पहुंचाने का नहीं था। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...